ડિપ્રેશન આજે પણ એક એવી સમસ્યા છે કે જે ગમે ત્યારે કોઇની પણ જિંદગીમાં પ્રવેશી જાય છે. માનસિક રોગોને એટલા ગંભીરતાથી નથી લેવાતા જેટલી ગંભીરતાથી આપણે શારીરિક રોગોને લઇએ છીએ, પરંતુ તે ખરેખર જેણે ભોગવ્યું હોય તેને જ ખબર પડે. માત્ર સામાન્ય વ્યક્તિઓ નહીં, બોલિવૂડ સ્ટાર્સ પણ ઘણી વાર ડિપ્રેશનનો શિકાર બન્યા હોય છે. આપણને દૂરથી ઝળહળતી લાગતી તેમની લાઇફ જોઇને થતું હોય કે આ લોકોને શું તકલીફ હશે, પરંતુ જ્યારે આવા સુપરસ્ટાર ડિપ્રેશનનો શિકાર બને ત્યારે ખરેખર નવાઇની વાત કહેવાય છે. બોલિવૂડનો શહેનશાહ ગણાતો અમિતાભ બચ્ચન, બોલિવૂડની ટોચની અભિનેત્રીમાં સામેલ દીપિકા પદુકોણ, પોતાના જમાનાનો સ્ટાર અને કરોડો યુવા હૃદયની ચાહત ધર્મેન્દ્ર, બોલિવૂડનો કિંગ ખાન બનીને લાખો યુવતીઓનાં દિલ પર રાજ કરનારો શાહરુખ ખાન તેમજ ક્યૂટ નેપાળી બ્યુટી મનીષા કોઇરાલા અને પહેલી જ ફિલ્મ ‘રબ ને બના દી જોડી’થી બોલિવૂડમાં છવાઇ જનાર અનુષ્કા શર્મા જેવા કલાકાર ડિપ્રેશનનો ભોગ બની ચૂક્યા છે.